## Comunitat Valenciana, Múrcia i Andalusia sol·liciten al Govern una reunió urgent i transparència davant de la modificació de les regles d’explotació del transvasament Tajo-Segura

*** Barrachina afirma que el Govern ha pres “una decisió unilateral mancada de justificació tècnica que afecta directament l’economia, l’ocupació i el futur de milers de famílies”
* El conseller subratlla que els regants “no necessiten més incertesa ni decisions arbitràries, sinó estabilitat i planificació”**

La Comunitat Valenciana, la Regió de Múrcia i Andalusia han sol·licitat al Govern central una reunió urgent i transparència total davant de la modificació de les regles d’explotació del transvasament Tajo-Segura, sense diàleg ni consens amb les comunitats autònomes afectades.

Així ho ha anunciat este dijous el conseller d’Agricultura, Aigua, Ramaderia i Pesca, Miguel Barrachina, després de visitar el Campus de la Universitat Miguel Hernández a Orihuela.

En la seua declaració, Barrachina ha subratllat que és una “una decisió unilateral, mancada de justificació tècnica”, i ha denunciat la ruptura del diàleg institucional en una qüestió tan delicada com la gestió de l’aigua, i ha remarcat que “el Govern ha optat per imposar en lloc d’acordar, deixant de costat qualsevol via de consens o solució equilibrada. És una actitud irresponsable les conseqüències de la qual pagarem entre tots”.

“No s’ha comptat amb les comunitats autònomes implicades, ni se’ns ha facilitat l’estudi tècnic que suposadament avala la seua decisió. Això és una vulneració de la transparència i del respecte institucional”, ha indicat el conseller.

Barrachina, junt amb els consellers de Múrcia i Andalusia, Sara Rubira i Ramón Fernández-Pacheco, ha sol·licitat formalment per carta una reunió urgent amb la ministra per a la Transició Ecològica i el Repte Demogràfic, Sara Aagesen, així com amb els màxims responsables del Centre d’Estudis i Experimentació d’Obres Públiques (CEDEX), per a accedir a l’informe tècnic complet i a tota la documentació utilitzada en l’elaboració d’esta revisió de la regla d’explotació.

“La conca del Segura depén críticament del transvasament. Este canvi, sense alternatives ni mesures compensatòries, genera incertesa i posa en risc el futur de milers d’agricultors, regants, empreses i famílies”, ha remarcat el conseller.

“El Ministeri ha convertit la planificació hidrològica en un instrument polític que, lluny de resoldre problemes, els crea. Exigim rigor tècnic, solidaritat hídrica i sentit comú”, ha afirmat Barrachina.

Les tres comunitats autònomes insistixen que el model actual del transvasament Tajo-Segura ha sigut una ferramenta clau de cohesió territorial i desenrotllament econòmic durant dècades. Per això, qualsevol modificació ha de fer-se amb responsabilitat, consens i fonament científic.  
Barrachina ha assenyalat que els regants “no necessiten més incertesa ni decisions arbitràries, sinó estabilitat i planificació”.

**Universitat Miguel Hernández**

Després de la seua visita al Campus de la Universitat Miguel Hernández a Orihuela, el conseller ha subratllat la importància estratègica dels estudis que s’impartixen en este centre per al present i el futur del sector agroalimentari valencià.

“Este centre està formant el talent que necessita el nostre sector primari per a ser més competitiu, sostenible i innovador. Graus com enginyeria Agroalimentària i Agroambiental o Ciència i Tecnologia dels Aliments, així com màsters altament especialitzats en automatització, gestió de l’aigua o qualitat agroalimentària, són ferramentes clau per a garantir el relleu generacional i afrontar els grans desafiaments als quals es pot enfrontar l’agricultura la Comunitat Valenciana”, ha indicat Barrachina.

Fecha: 22/05/2025